แก้ไข ณ วันที่ 13 กันยายน 2556

ปัจจัยความเสี่ยง

ปัจจัยความเสี่ยงที่อาจส่งผลกระทบต่อการดำเนินงานของบริษัทฯ มีดังนี้

1. ความเสี่ยงจากการประกอบธุรกิจ

1.1 ความเสี่ยงจากการเปลี่ยนแปลงกฎหมาย และนโยบายของรัฐบาล

เนื่องจากธุรกิจของบริษัทฯ เป็นธุรกิจที่มีลักษณะเกี่ยวเนื่องกับการพัฒนาประเทศทั้งโครงสร้าง
สาธารณูปโภคต่าง ๆ
และการเติบโตของภาคอุตสาหกรรมและที่อยู่อาศัยและการท่องเที่ยวธุรกิจของบริษัทมีความต่อเนื่องกับการพัฒนาข้างต้นโดยตรงหากภาครัฐ
มีการเปลี่ยนแปลงนโยบายหรือกฎหมาย ย่อมมีผลกระทบต่อบริษัท

1.2 ความเสี่ยงเกี่ยวกับการจัดการวัตถุดิบ

ความเสี่ยงราคาวัตถุดิบ เช่น ปูนซีเมนต์ หินก่อสร้าง ทรายก่อสร้าง ก็มีผลกระทบเช่นกัน
เกี่ยวกับบริษัท คือ หากนโยบายของรัฐบาลเปลี่ยนแปลง ซึ่งจะมีผลกระทบทั้งด้านบวกและด้านลบ
เช่นกัน ดังนั้นหากภาครัฐมีการส่งเสริมและขยายการลงทุน ในส่วนต่าง ๆ
ของประเทศตามการใช้คอนกรีตมากขึ้น
ย่อมเกิดปัญหาต่อวัตถุดิบซึ่งอาจจะขาดแคลนและมีการผันผวนของราคาในกรณีนี้
ทางบริษัทจะเข้าไปผูกพันราคาขายกับบริษัทผู้ผลิตวัตถุดิบต่าง ๆ
เพื่อให้คงราคาตามระยะเวลาที่ตกลงกัน ในกรณีซื้อขายปกติก็จะมีการตกลงซื้อขายในราคา
เป็นช่วงระยะ เช่น 3 เดือน 6 เดือน หรือ 1 ปี

ราคาน้ำมันซึ่งเป็นปัจจัยหลักของการขนส่งทั้งวัตถุดิบและการส่งมอบสินค้าสำเร็จรูปของบริษัท
บริษัทจะไม่รับความเสี่ยงโดยการเสนอราคาขายอ้างอิงค่าขนส่งตามราคาขาย ณ ขณะนั้น
และอาจมีการปรับเปลี่ยนราคาได้ตามราคาน้ำมันเชื้อเพลิง

1.3 ความเสี่ยงเกี่ยวกับการผิดนัดชำระหนี้

จะเห็นได้ว่า ในปี 2554 บริษัทฯ มีรายได้รวม 2,264,991,000 บาท มีลูกหนี้ทั้งกลุ่ม ณ สิ้นปี
2554 รวม 262,791,000 บาท ในขณะที่ ในปี 2555 บริษัทฯ มีรายได้รวม 2,602,659,000
บาท มีลูกหนี้ทั้งกลุ่ม ณ สิ้นปี 2555 รวม 362,677,000 บาท จากรายได้ที่เพิ่มขึ้น 337,668,000
บาท เป็นผลทำให้ระยะเวลาอายุลูกหนี้ โดยเฉลี่ยในปี 2554 เท่ากับ 42.35 วัน ต่อมาในปี 2555
อยู่ที่ 50.87 วัน เนื่องจากบริษัทฯ ได้มีการขยายฐานลูกค้าเพิ่มขึ้น แต่บริษัทฯ
ก็ได้มีการบริหารความเสี่ยงเกี่ยวกับการผิดนัดชำระหนี้
โดยการเรียกหลักประกันการชำระหนี้จากลูกค้า และสำหรับลูกค้าที่มีประวัติการซื้อขายมายาวนาน
บริษัทก็จะกำหนดวงเงินที่เหมาะสมและระยะเวลาเครดิตที่เหมาะสมให้กับลูกค้า

1.4 ความเสี่ยงจากการแข่งขันด้านราคา

ปี 2555 เนื่องจากปริมาณความต้องการของสินค้าสูงขึ้น
บริษัทสามารถปรับราคาขายเพิ่มขึ้นอย่างมีเหตุผลและโดยเฉพาะนโยบายการขาย
บริษัทจะไม่รับความเสี่ยงที่ไม่ชัดเจน เช่น ราคาน้ำมันเชื้อเพลิง และราคาวัตถุดิบ
โดยตั้งราคาสินค้าให้เหมาะสมกับราคาวัตถุดิบในช่วงเดียวกันและจะไม่ยืนราคาขาย
ให้มากเกินกว่าราคาวัตถุดิบที่สามารถ จัดหาได้ในช่วงเดียวกัน
โดยเฉพาะบริษัทมีนโยบายในการพัฒนาคุณภาพกับสินค้า ให้เป็นที่ยอมรับและเชื่อมั่นจากผู้ใช้
จึงสามารถสร้างราคาขายที่สมเหตุสมผลโดยเฉพาะบริษัทมีชื่อเสียงยาวนานในธุรกิจนี้
โดยสามารถส่งมอบสินค้าให้โครงการระดับประเทศทั้งภาครัฐและเอกชนอยู่หลายโครงการ
จึงมีกลุ่มลูกค้าที่มีชื่อเสียงในประเทศมีความมั่นใจ เลือกใช้สินค้าของบริษัทอย่างสม่ำเสมอ
ราคาจึงเป็นเพียงส่วนหนึ่งของการตัดสินใจของกลุ่มลูกค้าเท่านั้น

1.5 ความเสี่ยงจากกระบวนการขนส่งสินค้า

บริษัทฯ มีความเสี่ยงจากการส่งสินค้าให้ทันเวลา ทั้งนี้ ปัญหาทางธรรมชาติ เช่น ฝนตกหนัก น้ำท่วม
อาจทำให้การส่งสินค้าไปต่างจังหวัดล่าช้า ซึ่งทำให้ส่งผลกระทบต่อรายได้
และกระแสเงินสดของบริษัทฯ ตามมา อย่างไรก็ตาม สภาพปัญหาข้างต้นนั้น บริษัทฯ
สามารถเจรจากับลูกค้าตามสภาพความเป็นจริงซึ่งเกิดธรรมชาติโดยไม่ก่อให้เกิดต้นทุนทางการเงินให้แก่บริษัทได้

2. ความเสี่ยงทางการเงิน

การเปลี่ยนแปลงของอัตราดอกเบี้ยอาจส่งผลกระทบต่อภาระต้นทุนทางการเงินของบริษัทฯ ดังนั้น
บริษัทฯ จึงกำหนดนโยบายการบริหารความเสี่ยงดังกล่าว
โดยจัดโครงสร้างทางการเงินที่เหมาะสมกับลักษณะของเงินทุน กล่าวคือ กรณีรายจ่ายต่าง ๆ
ของการขยายโครงการ บริษัทฯ จะใช้แหล่งเงินทุนระยะยาว และบริษัทฯ จะใช้แหล่งเงินกู้ระยะสั้น
ในกรณีเงินทุนหมุนเวียน

ณ สิ้นปี 2555 กลุ่มบริษัทฯ มีเงินกู้ยืมระยะสั้นทั้งสิ้นจากสถาบันการเงิน และ
บุคคลหรือกิจการที่เกี่ยวข้องกัน 805.64 ล้านบาท และมีเงินกู้ยืมระยะยาวสุทธิ 237.37 ล้านบาท
โดย มียอดหนี้สินโดยรวมลดลง 27.57 ล้านบาท
โดยสาเหตุเนื่องจากการที่บริษัทมีการจ่ายชำระหนี้อย่างต่อเนื่องตลอด
และความตั้งใจที่จะลดหนี้สินโดยรวมประกอบกับบริษัทมีผลประกอบการกลับมามีกำไร
ทำให้อัตราหนี้สินต่อทุนของบริษัทลดลงมาอยู่ที่ 3.40 เท่า ในปี 2555
จากอัตราหนี้สินต่อทุนของบริษัท 6.78 เท่า ในปี 2554

3. ความเสี่ยงจากการถือครองหุ้นส่วนใหญ่โดยกลุ่มทีปกรสุขเกษม

บริษัทฯ มีความเสี่ยงจากการถือหุ้นใหญ่ของกลุ่มทีปกรสุขเกษมจำนวนร้อยละ 50 %
ซึ่งจะทำให้กลุ่มทีปกรสุขเกษมสามารถควบคุมมติที่ประชุมผู้ถือหุ้นได้เกือบทั้งหมด ยกเว้นเรื่องกฎหมาย
หรือข้อบังคับของบริษัทฯ ซึ่งกำหนดให้ต้องได้รับเสียง 3 ใน 4 ส่วน ของที่ประชุมผู้ถือหุ้น ดังนั้น
ผู้ถือหุ้นรายอื่นจึงไม่อาจรวบรวมคะแนนเสียง เพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม บริษัทฯ
ได้กำหนดนโยบายถ่วงดุลอำนาจโดยจัดตั้งให้มีคณะกรรมการตรวจสอบที่เป็นกรรมการอิสระ
โดยคณะกรรมการชุดดังกล่าวจะต้องไม่มีส่วนได้ส่วนเสียต่อบริษัทฯ
และเป็นผู้ดำเนินการตรวจสอบการดำเนินงาน รวมถึงมีอำนาจพิจารณาเรื่องต่าง ๆ
ตามที่ได้กำหนดเพื่อผลประโยชน์ของผู้ถือหุ้นทุกคน